সুনামগঞ্জে বাবা-মা বিয়ের দাওয়াতে, বাড়িতে শিশুর আত্মহত্যা
সুনামগঞ্জের দোয়ারাবাজারের পল্লীতে আকলিমা (১০) নামে এক শিশু নিজ ঘরে গলায় ওড়না পেঁচিয়ে আত্মহত্যা করেছে। এ সময় ওই শিশুর বাবা ও মা বিয়ের দাওয়াতে গিয়েছিলেন।







বুধবার বিকালে উপজেলার বাংলাবাজার ইউনিয়নের কিরণপাড়া গ্রামে এ ঘটনা ঘটে।




নিহত আকলিমা ওই গ্রামের আক্তার মিয়ার মেয়ে।
পুলিশ ও স্থানীয় সূত্র জানায়, বুধবার বিকালে আকলিমার ছোট ভাইয়ের কান্নাকাটি ও হাউমাউ শোনে আশপাশের লোকজন ছুটে এসে নিজ ঘরের তীরের সঙ্গে আকলিমার ঝুলন্ত লাশ দেখতে পেয়ে থানায় খবর দেন। খবর পেয়ে সন্ধ্যায় পুলিশ এসে স্থানীয়দের সহযোগিতায় শিশুর লাশ উদ্ধার করে। তবে কেন শিশুটি আত্মহত্যা করেছে তা জানা যায়নি।
এ ব্যাপারে জানতে চাইলে স্থানীয় ইউপি সদস্য নজরুল ইসলাম বলেন, ঘটনার সময় নিহত আকলিমার মা বাবা একই ইউনিয়নের ভাওয়ালীপাড়া গ্রামে এক বিয়ের অনুষ্ঠানে দাওয়াত খাচ্ছিলেন। বাড়িতে শুধু আকলিমা ও তার ছোট ভাই অবস্থান করছিল।
দোয়ারাবাজার থানার ওসি আবুল হাশেম বলেন, আকলিমার লাশ উদ্ধার করে সুনামগঞ্জ সদর হাসপাতাল মর্গে পাঠানো হয়েছে। ময়নাতদন্ত শেষে মৃত্যুর কারণ জানা যাবে।

সুনামগঞ্জের দোয়ারাবাজারের পল্লীতে আকলিমা (১০) নামে এক শিশু নিজ ঘরে গলায় ওড়না পেঁচিয়ে আত্মহত্যা করেছে। এ সময় ওই শিশুর বাবা ও মা বিয়ের দাওয়াতে গিয়েছিলেন।